text: РЕШЕНИЕ ЗА ИЗПЪЛНЕНИЕ НА СЪВЕТА
  от 16 декември 2014 година
  за удължаване на срока на прилагане на Решение за изпълнение 2012/181/ЕС за предоставяне на разрешение на Румъния да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност
  (2014/931/ЕС)
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз,
  като взе предвид Директива 2006/112/ЕО на Съвета от 28 ноември 2006 година относно общата система на данъка върху добавената стойност (1), и по-специално член 395, параграф 1 от нея,
  като взе предвид предложението на Европейската комисия,
  като има предвид, че:
  (1)
  С писма, заведени в Генералния секретариат на Комисията на 28 април 2014 г. и 22 август 2014 г., Румъния поиска разрешение за мярка за дерогация от член 287, точка 18 от Директива 2006/112/ЕО, с цел да продължи да освобождава от данък върху добавената стойност (ДДС) данъчно задължените лица, чийто годишен оборот е не по-висок от равностойността в национална валута на 65 000 EUR по обменния курс в деня на присъединяването на страната към Съюза („мярката“). По силата на мярката посочените данъчно задължени лица ще продължат да се ползват от освобождаване от някои или всички свързани с ДДС задължения, предвидени в дял XI, глави 2-6 от Директива 2006/112/ЕО.
  (2)
  В съответствие с член 395, параграф 2, втора алинея от Директива 2006/112/ЕО, с писмо от 1 септември 2014 г. Комисията информира останалите държави членки за отправеното от Румъния искане. С писмо от 3 септември 2014 г. Комисията уведоми Румъния, че разполага с цялата необходима информация, за да разгледа искането.
  (3)
  Съгласно дял XII от Директива 2006/112/ЕО вече съществува специален режим, който държавите членки могат да прилагат по отношение на малките предприятия. По силата на член 287, точка 18 от Директива 2006/112/ЕО Румъния може да освобождава от ДДС данъчно задължените лица, чийто годишен оборот е не по-висок от равностойността в национална валута на 35 000 EUR по обменния курс в деня на присъединяването на страната към Съюза.
  (4)
  С Решение за изпълнение 2012/181/ЕС на Съвета (2), като мярка за дерогация на Румъния беше разрешено да освобождава от ДДС до 31 декември 2014 г. данъчно задължените лица, чийто годишен оборот е не по-висок от равностойността в национална валута на 65 000 EUR по обменния курс в деня на присъединяването на страната към Съюза. На Румъния следва да бъде разрешено да продължи да прилага мярката за още един ограничен срок, тъй като по-високият праг доведе до намаляване на задълженията, свързани с ДДС, за по-малките предприятия, като те все пак имат право да изберат да прилагат общия режим за ДДС в съответствие с член 290 от Директива 2006/112/ЕО.
  (5)
  Съгласно информацията, предоставена от Румъния, мярката ще има само незначително въздействие върху ДДС, събиран на етапа на крайното потребление.
  (6)
  Дерогацията няма въздействие върху собствените ресурси на Съюза, формирани от ДДС,
  ПРИЕ НАСТОЯЩОТО РЕШЕНИЕ:
  Член 1
  В член 2, втора алинея от Решение за изпълнение 2012/181/ЕС датата „31 декември 2014 г.“ се заменя с „31 декември 2017 г.“.
  Член 2
  Настоящото решение се прилага от 1 януари 2015 г.
  Член 3
  Адресат на настоящото решение е Румъния.
  Съставено в Брюксел на 16 декември 2014 година.